BAYOMBONG, Nueva Vizcaya, May 21(PIA) – Naimatangan itay bigat dagiti naduma-duma a tribu ti probinsia manipud iti salisal nga panagsala iti dalan wenno street dancing.
Ininduran dagiti nakisalisal nga tribu iti raniag ken kuddot ti pudot ni apo init manipud provincial capitol agingga sports complex wenno mas analatak nga managan Clissoc Field.
Ti street dancing ket paset ti selebrasyon iti maika-175th nga Founding Anniversary ti Nueva Vizcaya nga addaan tema a Panagkaykaysa.
Impakita dagiti tribu ti naduma-duma nga sala da a masansan nga maar-aramid kadagiti okasyon dagiti tribu ti Nueva Vizcaya.
Dagiti nakisalisal nga tribu ket dagiti sumaganad: Dumagat ti ili nga Aritao nga nagsala iti Pulot Panilan, dagiti Bugkakot manipud ili ti Dupax del Norte a nagsala ti harvest dance, Tribu ti Gaddang Bayongyong manipud ili ti Bayombong a nagsala ti Mangani Festival Dance, Tribu dagiti Ipugong sadiay ili ti Kasibu a nagsala ti Itetem, Tribu dagiti Kalanguya sadiay ili ti Sta. Fe nga nangipakita ti sala a Kaihing, Tribu dagiti Gaddang Yo Bagbag manipud ili ti Bagabag a nagsala iti Panagyaman Festival Dance, Tribu Ibangbang a nagsala ti Salinas sadiay ili ti Bambang, Tribu Dopaj manipud Dupax del sur nga addaan sala a Kukkuyapon, Tribu Gaddang ti ili a Solano nga nagsala ti Lungabang ken dagiti tribu Monnalon Ifugao manipud ili iti Quezon a nangipakita ti sala nga Festival Dance.
Sigun kadagiti organizers, ti street dancing iti maysa nga adding tapno maisuro kadagiti ubbing ti kultura ken tradisyon dagiti naduma-duma a tribu ti Nueva Vizcaya.
“Babaen iti daytoy nga gakat, saan nga matay dagiti kultura ti tribu ti probinsia ket agtultuloy ti pannakataripato na a kas kinabaknang ti Nueva Vizcaya,” kinuna ni Governor Ruth Padilla. (ALM/BME/PIA 2-Nueva Vizcaya)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn